በር ያዘጋው ጦስ
ባሕር ዳር፡ ሰኔ 06/2012 ዓ.ም (አብመድ) ወትሮ ቢሆን ኖሮ ከደጃቸው ሰው አይጠፋም ነበር፤ ለጉብኝት ወጭ ወራጁ ብዙ ነው፡፡ ከሩቅም ከቅርብም ይመጣሉ፤ ይሄዳሉ፡፡ የዛሬን አያድርገውና የኮሮናቫይረስ ወረርሽኝ ሳይመጣ የዓለም ቤተ መዘክር ጎብኝዎች ፀሐይ ወጥታ እስክትጠልቅ፤ ሳምንትና ወሩም እስከሚያልቅ ደጃፉን ይረግጣሉ፡፡የዓለም ቤተ መዘክሮች ምክር ቤት የኮሮናቫይረስ ወረርሽኝ በተከሰተባቸው አገራት ቆጥሮ እንዳረጋገጠው 60 ሺህ ቤተ መዘክሮች በራቸውን ከርችመዋል፡፡ አንዳንዶቹ በመረጃ መረብና በድረ-ገፅ ለማስጎብኘት ቢሞክሩም እንደ ዓይን አይሆንምና ዝር የሚል አላገኙም፡፡ከዓለማችን ቤተ-መዘክሮች ጎብኝዎች የሚርመሰመሱበት የሎቭሬ ቤተ-መዘክር ከ9 ሚልዮን በላይ ጎብኝዎች በየዓመቱ መለስ ቀለስ ይሉበት ነበር፡፡ ወረርሽኙ ከመጣ ግን ግማሽ ሚልዮን የማይሞሉ ናቸው የጎበኙት፤ እነርሱም ቢሆን ደጁን ሳይረግጡ በመረጃ መረብ ነው በሩቁ የተመለከቱት፡፡ በመረጃ መረቡ የሚጎበኙት ሰዎች ቁጥር ግን በቀን በአራት እጥፍ አድረጎ እስከ 400 ሺህ ደርሶለታል፡፡የአሜሪካውያኖቹ ቤተ-መዘክሮችም ቢሆኑ በየቀኑ ከአንድ ቢልዮን በላይ ብር ገቢ እያጡ ነው፡፡ ለጎብኝዎቹ ምግብና መጠጥ፤ መኝታና ትኬት በመሸጥ ኑሯቸውን ይገፉ የነበሩ የኔ ቢጤዎችም መሶባቸው ባዶ ሆኖ የሚበሉና የሚጠጡት እስከማጣት ደርሰዋል፡፡ በዕርዳታ ካልተደጎሙ በስተቀር ማንሠራራታቸውም ስጋት ላይ ነው፡፡የቦትስዋና ሸክላ ሠሪዎች ኑሯቸው የሞላ የደላ የተባለው ለሚጎበኙ ቤተ መዘክሮች ባህላዊ የሸክላ ጌጣጌጦችን በመሸጥ ነበር፡፡ ምን ዋጋ አለው ታዲያ! ወረርሽኙ እንጀራቸው ላይ አመድ ነሰነሰበት፤ የሚልሱት የሚቀምሱትም አጡ፡፡ አንዳንድ ደጋጎች ነግ በኔ ያሉ እጃቸውን ዘረጉላቸው አንጅ፡፡የኮሮናቫይረስ ወረርሽኝ ለእንጀራ ገመድመቼም ‘እከክ የሰጠ ጥፍር አይነሳም’ እንዲሉ የኮሮናቫይረስ ወረርሽኝ ሕመምተኛ ቢገድልና ሥራን አስተጓጉሎ የእንጀራ ገመድ ቢበጥስም ከችግሩ መፍትሔ እንዲወለድም አድርጓል፡፡ በተስፋ መቁረጥ ውስጥ ሻማ ለለኮሱ ብርሃን ፈንጥቆላቸዋል፡፡
የፓሉዋ መንግሥት ኮሮና በአገሪቱ የገባ ዕለት በተስፋ መቁረጥ አልተንበረከከም፡፡ መሪዎቹ ታዋቂና አዋቂ የአገሬውን አረጋውያን ሰበሰቡና ምክር እንዲለግሱ አደረጉ፡፡ ከዚህ በፊት ለጉብኝት ከሚመጡት ያገኙት የነበረው ገቢ ቢቀርባቸውም ዓሳ እያጠመዱና የዛፍ ችግኝ እያፈሉ እንዲሸጡ የመከሯቸውን ተገበሩት፡፡